b'\n_START_ARTICLE_\nPaul Andreas Kaald\n_START_SECTION_\nFamilien\n_START_PARAGRAPH_\nHan ble d\xc3\xb8pt 4. juli i V\xc3\xa5r Frues kirke. Hans far var stavangermannen Albert Hansen Kold og hans mor var var Jonetha Paulsdatter Kroppe. Faren hadde tre barn fra forrige ekteskap og fikk tre barn ogs\xc3\xa5 med sin nye kone. Faren d\xc3\xb8de da Paul Andreas var fem \xc3\xa5r og moren giftet seg deretter med overtollbetjent Peder Olaus H\xc3\xb8ysager. De fikk fem barn. Paul Andreas hadde alts\xc3\xa5 tre hels\xc3\xb8sken og ni halvs\xc3\xb8sken. Aldersforskjellen i s\xc3\xb8skenflokken var over 50 \xc3\xa5r.\n_START_SECTION_\nKarriere\n_START_PARAGRAPH_\nHan dro til sj\xc3\xb8s da han var 14 \xc3\xa5r og tok styrmannseksamen i 1803. Han m\xc3\xb8nstret p\xc3\xa5 \xc2\xabSara Marie\xc2\xbb som forliste ved Nederland og var med \xc2\xabMagdalena & Benedicte\xc2\xbb p\xc3\xa5 flere turer i Middelhavet. Etter dette begynte han med kapertrafikk 24 \xc3\xa5r gammel, siden Napoleonskrigene gjorde han arbeidsledig._NEWLINE_Det f\xc3\xb8rste toktet var med sluppen \xc2\xabDen Kj\xc3\xa6kke\xc2\xbb i 1808. Kaptein p\xc3\xa5 toktet var Sigismund Richelieu. Toktet var vellykket og Kaald f\xc3\xb8rte et av skipene tilbake til Norge. \xc2\xabDen Kj\xc3\xa6kke\xc2\xbb ble imidlertid tatt av engelskmenn. Med hjelp fra rederen Johan Christian Vogelsang fikk han rustet \xc2\xabEliza\xc2\xbb til et nytt tokt. Kaald kalte det nyrustede kaperskipet \xc2\xabDen Flinke\xc2\xbb. Skipet ble tatt ved Skottland og Kaald havnet i fengsel i Edinburgh. Der ble han i to \xc3\xa5r. _NEWLINE_Han vendte tilbake til Trondheim i 1810 og la ut p\xc3\xa5 et tredje tokt i 1813. Briggen \xc2\xabAnna Bruun\xc2\xbb seilte ut med 14 kanoner og et mannskap p\xc3\xa5 60. Toktet var sv\xc3\xa6rt vellykket og gjorde Kaptein Kaald til en rik mann.\n_START_SECTION_\nEtter krigen\n_START_PARAGRAPH_\nDen 18. juli 1812 giftet han seg med hitterv\xc3\xa6ringen Willadine Kjerstine Stub. Syv av deres ni barn vokste opp. Da krigen var over i 1814, stoppet kaperiet. Kaald kj\xc3\xb8pte skonnerten \xc2\xabIsabella\xc2\xbb og la ut p\xc3\xa5 reise i Nordsj\xc3\xb8en. Han var reder for skipet fra 1828. Skipet forsvant i 1834. I 1835 flyttet han til Hitra og slo seg ned p\xc3\xa5 g\xc3\xa5rden Grindvik. Der levde han av handel og g\xc3\xa5rdsdrift til han d\xc3\xb8de i 1867, 73 \xc3\xa5r gammel. Han ligger begravd p\xc3\xa5 Fillan kirkeg\xc3\xa5rd, der hans kone ogs\xc3\xa5 ligger.'